Serveri privat i Hillary Clintonit 
Pasi serveri i dorëzohet Departamentit të Drejtësisë, kandidatët republikanë për president shprehin shqetësim për përdorimin adresës private të emailit
Kandidatët presidencialë republikanë kanë shprehur shqetësim për faktin që kandidatja demokrate Hillary Clinton kishte përdorur një server privat emaili në shtëpinë e saj për shkëmbime zyrtare. Dy nga 18 kandidatët republikanë, Jeb Bush dhe Mike Huckabee reaguan ndërsa zonja Clinton i dorëzoi Departamentit të Drejtësisë serverin privat dhe një USB me emaile pune nga periudha kur ishte Sekretare Shteti. Ish-guvernatori i Floridës, Jeb Bush tha se fakti që FBI-ja ka marrë serverin dhe USB-në e zonjës Clinton tregon sa shqetësues është ky problem. Zoti Huckabee shtroi pyetjen se pse zonja Clinton nuk e kishte dorëzuar më parë serverin. Përdorimi i emailit privat për çështje zyrtare nga zonja Clinton kur ishte kryediplomate, u bë i ditur në mars dhe u kritikua ashpër nga kundërshtarët politikë që e akuzuan se kishte anashkaluar ligjet e transparencës dhe ruajtjes së korresponencës. Adresa e saj private ishte e lidhur me një server në shtëpinë e saj në Nju Jork. Për muaj me radhë, ligjvënësit republikanë kanë kërkuar që zonja Clinton ta dorëzojë serverin për inspektim nga një palë e pavarur por ajo ka refuzuar. Disa nga ata ligjvënës po thonë tani se u vërtetua se shqetësimet e tyre ishin të justifikuara dhe jo të motivuara vetëm nga politika. Vetë zonja Clinton ka reaguar vazhdimisht ndaj kritikave. Si Departamenti i Drejtësisë ashtu edhe FBI-ja nuk pranuan të komentonin. FBI-ja së fundmi filloi të shqyrtonte sigurinë e komunikimeve federale dhe informacioneve sekrete në emailet e zonjës Clinton. Qeveria amerikane i konsideron komunikimet federale pronë të qeverisë. Sipas disa anketave të muajve të fundit, më shumë se gjysma e votuesve nuk kanë besim tek zonja Clinton, megjithëse ajo mbetet kandidatja e preferuar për emërimin e Partisë Demokrate për zgjedhjet presidenciale të nëntorit 2016.